46 de cazuri noi de rujeolă s-au înregistrat în ultimele cinci zile în România, numărul total de îmbolnăviri ajungând la 9.946.

Potrivit Centrului Naţional de Supraveghere şi Control al Bolilor Transmisibile (CNSCBT), în perioada 20 – 24 noiembrie, au fost raportate încă 46 de cazuri noi de rujeolă, în şapte judeţe.

Cele mai multe, respectiv 12, s-au înregistrat în Bucureşti, nouă în Braşov, câte şapte în Călăraşi, Ialomiţa şi Mureş şi câte două în Bacău şi Galaţi.

Numărul total de cazuri confirmate cu rujeolă în Romania este 9.946, din care 36 de decese.

Cele mai multe cazuri, respectiv 9.538, au apărut la persoane care nu au fost vaccinate nici măcar cu o doză de vaccin. 3.720 dintre aceşti bolnavi provin din grupa de vârstă 1.4 ani. Rujeola a apărut şi la copii cu vârsta sub un an, fiind vorba despre 1.897 de cazuri.

S-au înregistrat cazuri de rujeola în 41 de judeţe, Tulcea fiind singurul judeţ fără niciun caz. Peste o mie de cazuri s-au înregistrat în judeţele Timiş, Arad şi Caraş-Severin.

Rujeola (pojarul) este o boală infecţioasă care adesea duce la complicaţii. Din patru persoane care fac rujeolă, una are nevoie de spitalizare, iar pentru 1 din 1.000 de bolnavi de rujeolă boala este mortală. Vaccinul împotriva rujeolei (pojarului) protejează copiii împotriva acestei boli. În România, 9 din 10 parinţi îşi vaccinează copiii.